«Inson o‘zgarsa, jamiyat o‘zgaradi» — «Milliy tiklanish» nomzodi Alisher Qodirovning saylovoldi dasturi

«Milliy tiklanish» demokratik partiyasidan prezidentlikka nomzod Alisher Qodirov saylovoldi dasturini e’lon qildi. Partiya dasturi beshta yo‘nalishdan iborat. «Gazeta.uz» ushbu dasturning muhim joylarini taqdim etadi.
1. «Yangi avlod» davlat dasturi qabul qilinadi. Bunda:
«Maktabgacha ta’lim muassasalarini to‘laligicha davlat qarmog‘iga olinishi tarafdorimiz. Biz bolalar bog‘chasidagi so‘nggi bir yilni majburiy qilmoqchimiz. Ana o‘shanda bolalar maktabga tayyor holatda keladi», — deya ta’kidladi Alisher Qodirov.

«Milliy tiklanish» partiyasi nomzodi dasturiga ko‘ra, maktablarda boshqaruv, o‘qituvchiga munosabat va tarbiya-ta’lim ishlarini tashkil etish tubdan o‘zgartiriladi (xususiy maktablarga ruxsat beriladi). O‘qituvchilarga o‘z mutaxassisligidan tashqari boshqa fanlardan dars berish va sinf rahbarligini biriktirish tartibi bekor qilinadi. Sinf rahbarligi faqat «Tarbiya» fani o‘qituvchilari zimmasiga yuklatiladi. 
O‘qituvchilarga ish xaqi kamera kuzatuvlari asosida hisoblanadigan reyting ballariga muvofiq belgilanadi. Bunda eng yaxshi dars bergan o‘qituvchi yuqori, sifatsiz dars bergan o‘qituvchi kam maosh oladi. 10 yil va undan ortiq o‘qituvchilik faoliyati bilan shug‘ullangan pedagogga oylik maoshining 50 foizini ustama sifatida qo‘shib berish tizimi joriy etiladi. Shuningdek, o‘qituvchilarga 50 yoshdan nafaqaga chiqish huquqi beriladi.
2. «Ta’lim inspeksiyasi» Oliy Majlis huzurida qayta tashkil qilinadi.
«„Ta’lim inspeksiyasi“ bog‘chalarda, maktablarda, OTMdagi holat ta’lim jarayonlarining qanday ketayotganligini kuzatish va to‘g‘ri baho berishga mas’ul bo‘lgan, Vazirlar Mahkamasiga bevosita bog‘liq bo‘lgan idora. Ular ta’lim jarayonlaridagi kamchiliklarni Vazirlar Mahkamasida muhokama qilib, ularni bartaraf qilish uchun yechim taklif qilishyaptimi? Ehtimol, taklif qilishayotgandir. Lekin, aybdor ham, aybini aniqlovchi idora ham bir joyda bo‘lgandan keyin, albatta u yerda kelishuv bo‘lishi muqarrar. Aynan shu sababli biz, ta’lim va tarbiya jarayonlarini kuzatuvchi idora sifatida ta’lim inspeksiyasini Vazirlar Mahkamasi emas, balki Oliy Majlis huzurida bo‘lishi, xalq tomonidan ishonch bildirilgan vakillar oldida muntazam hisobot berib borishini juda ham muhim deyu hisoblaymiz», — deydi nomzod.
Ta’kidlanishicha, inspeksiya vakolatlari va ular uchun mehnat sharoitlari tubdan o‘zgartiriladi. Inspeksiya tarbiya va ta’lim jarayonlarini kuzatadi va Oliy Majlisga tizimli tarzda hisob beradi.
3. Oliy ta’lim davlat tasarrufidan chiqariladi.
«Oliy ta’lim vazirligi OTMlarini boshqaruvchi bir idora sifatida ularni rivojlanishiga to‘sqinlik qilyapti deb hisoblaymiz. Chunki bu administrativ resurs sifatida ularni boshida turuvchi, to‘sqinlik qiluvchi idoraga aylanib kolgan. Aynan shu sababli har bir universitetlarni, OTMlarni o‘z boshqaruvi, o‘z saylov tizimlari va o‘z metodikalari asosida mutaxassislar tayyorlash imkoniyati bo‘lishi kerak», — dedi Alisher Qodirov.
4. Tarbiyaning ajralmas qismi sifatida Milliy kinoindustriya isloh qilinadi.
Buning uchun soha vakillarining malaka oshirishlari, sohaga xorijdan tajribali mutaxassislarni jalb etish, milliy, tarixiy va zamonaviy filmlarni suratga olish uchun qulay sharoitlar yaratiladi.
1. Saylov tizimini isloh qilish. Vakillik organlariga saylovlarda majoritar va proporsional tizimlardan foydalanish uchun huquqiy asoslar yaratiladi:
«Biz saylov tizimida o‘zgarishlarni amalga oshiradigan bo‘lsak, ya’ni bugungi kundagi saylov tizimi emas, jahonda muvaffaqiyat bilan amalga oshirilayotgan majoritar va proporsional saylov tizimlari qorishmasidan iborat bo‘lgan bir saylov tizimini agar joriy qiladigan bo‘lsak, bunda partiyalar o‘z g‘oyasini ilgari suradi va parlamentda partiya sifatida saylovchilar oldida javob beradi hamda deputatlar oldiga vazifa qo‘yadi. Aynan o‘sha holatda saylovchilar roziligini yoki noroziligini deputatga emas, bevosita partiyaga bildiradi», — deya ta’kidladi Alisher Qodirov.
2. Xalq deputatlari mahalliy Kengashlarining vakolatlari va faoliyati qayta ko‘rib chiqiladi:
«Mahalliy budjetlarni tasdiqlash hokimning xohishi bilan emas, xalqning xohishi bilan, mahalliy kengash qarori orqali amalga oshiriladigan bo‘ladi», — dedi «Milliy tiklanish» nomzodi.
3.Sud-huquq tizimida tub islohotlar o‘tkaziladi:
«Bugungi kunda sud tizimida barcha qonuniy talablar amalga oshirilgan bo‘lishiga qaramasdan, sud adolatli insonlarni qo‘ygan talabiga javob bera olmayapti. O‘ylaymizki, bu kadrlar bilan bog‘liq bo‘lgan masala», — deydi Alisher Qodirov.
 1. Mamlakat iqtisodiyotida davlat ishtirokini tugatish bo‘yicha 5 yillik davlat innovatsion dasturi qabul qilinadi:
«Biz energiya sotish tizimini davlat tasarrufidan chiqarish tarafdorimiz. Bugun gaz ishlab chiqaruvchi kompaniya davlat bo‘lishi mumkin, lekin agar sotuvchi kompaniya bozor tizimlari asosida iste’molchilar bilan muloqotni yo‘lga qo‘yadigan bo‘lsa, ular hech qachon mahsulotni tannarxida pastga sotishga rozi bo‘lmaydi. Aynan shu sababli ular daromad ko‘rib, infratuzilmani ta’mirlangan tutib, aholini doimiy elektr bilan ta’minlaydi», — dedi Alisher Qodirov.
2. Amaldagi tizimga muqobil tarzda islom moliyalashtirish tizimi joriy qilinadi:
«Agar biz barcha tadbirkorlarga 2026 yilgacha soliq amnistiyasini e’lon qilsak va barcha mana shunday kamchiliklarni bartaraf qilish uchun imkoniyat beradigan bo‘lsak, o‘ylaymanki hufiyona iqtisodiyotning O‘zbekiston iqtisodiyotidagi o‘rni keskin kamayadi va barchasi shaffof, ochiq mehnat qilishni xohlaydi», — deya ta’kidlab o‘tdi prezidentlikka nomzod.
«O‘zbekistondan tashqarida bo‘lgan vatandoshlarimizning har qanday moliyaviy resurslari, investitsiyalarini O‘zbekistonga olib kirilgandan keyin uning manbalarini surishtirishni to‘xtashimiz kerak. 2026 yilgacha agar biz mana shunday kapital amnistiyasini e’lon qilsak, bugungi kunda xorijdagi juda ko‘p mablag‘larni O‘zbekiston iqtisodiyotiga jalb qilish uchun bir imkoniyat yaratgan bo‘lamiz», — qayd etdi Alisher Qodirov.
3. Ish beruvchilar uchun xodimlarni majburiy sug‘urtalash tizimi joriy qilinadi:
4. Kam ta’minlangan aholini qo‘llab-quvvatlashning qadriyatlarga tayangan yangi tizimi joriy etiladi:
«Ijtimoiy ko‘makni qadriyatlarga tayangan tizimini shakllantirish. Birgina misol, bizning muqaddas dinimizda zakot, hayr ehson, homiylik degan tushunchalar bor. Ayrim holatlarda bu ehsonlar, bu harakatlar ya’ni imkoniyati bor bo‘lgan fuqaroning imkoniyati kam bo‘lgan fuqaroga yordam berishi majburiyat darajasida hatto shakllantiriladi», — dedi nomzod.
«Bugun o‘z imkoniyatlaridan kelib chiqib, ijtimoiy ko‘makka muhtoj bo‘lgan oilalarga yordam beradigan fuqarolarni, qo‘ni-qo‘shnilarga yordam beradiganlarni rag‘batlantirish mexanizmini qonunchilikka kiritirishimiz kerak», — deya qo‘shimcha qildi u.
1. Milliy urf-odat, an’analar, shakllangan qadriyatlarga hurmatsizlik uchun javobgarlik joriy qilinadi:
2. «Islom dini — ma’rifat manbai» davlat dasturi qabul qilinadi.
3. O‘zbek tili keng qo‘llaniladigan, zamonaviy taraqqiyotga uyg‘un tilga aylanishi uchun huquqiy asoslar kuchaytiriladi.
4. So‘z erkinligi va jamiyatni demokratlashtirish davom ettiriladi:
5. Xalq qabulxonalari bepul yuridik maslahat markazlariga aylantiriladi:
6. Aliment fondi tashkil etiladi.
«Aliment fondiga ma’lum bir ajratmalar, homiylik mablag‘laridan tashkil etilgan bir fondda agar shu aliment to‘lovchining imkoniyati bo‘lmasa, farzandning ehtiyojlarini qondirish uchun zarur bo‘lgan mablag‘ni aliment fondidan to‘lash va aliment to‘lash majburiyati zimmasida bo‘lgan shaxsni kerak bo‘lsa erkini cheklash, kerak bo‘lsa majburiy mehnat qilish orqali fonddan to‘lab berilgan mablag‘ni joyini qoplab qo‘yish kabi masalani o‘z ichiga oladi», — ta’kidladi «Milliy tiklanish» nomzodi.
«Agar mamlakatimiz taqdiri uchun muhim bo‘lgan bu jarayonda menga ishonch bildirsangiz, ishonchingizni oqlash uchun birgalikda sizlar bilan mamlakatimizni o‘zgartirishga, borimni berishga va’da beraman. O‘ylaymanki, biz birgalikda mamlakatimizni o‘zgartirib, rivojlangan davlatga aylantiramiz», — deya o‘z so‘zlarini yakunladi Alisher Qodirov.